**Р Е Ш Е Н И Е**

На основание чл. 28, ал. 2 от Закона за достъп до обществена информация (ЗДОИ) и чл. 12, ал. 1 от Вътрешните правила за условията и реда за предоставяне на достъп до обществена информация от Министерството на труда и социалната политика (ВПУРПДОИМТСП), утвърдени със Заповед № РД-01-116/24.04.2023 г., изм. със Заповед № РД-01-5/12.01.2024 г. на министъра на труда и социалната политика, разгледах заявление за достъп до обществена информация с вх. № АУ-2-12/29.01.2025 г., подадено от г-ж Надя Колева, главен редактор на „За Габрово - независимата онлайн медия за истината в Габрово“, с адрес за кореспонденция: гр. Габрово. поща: office@zagabrovo.bg.

На основание чл. 4 от Закона за достъп до обществена информация заявителят иска да му бъде предоставена следната информация:

„• Включва ли новата програма, наречена „Иновативни здравно-социални грижи“, която би следвало да замести изтеклата вече „Грижи в дома“ здравни услуги и ако да - кои точно здравни услуги могат да заявят ползвателите?

• Изисква ли се презаписване за новата програма от страна на ползвателите и ако да - как трябва да се случи това?

• Действително ли са освободени медицинските лица, изпълнявали до тук дейности по старата програма, в община Габрово?

• В случай, че здравните услуги вече не са част от новата програма, какви права имат тежко болните и лежащо болните, които имат нужда от рехабилитация и посещения на медицински лица в домовете им, поради невъзможност сами да посещават необходимите лекарски кабинети? Как и по какъв ред може да се заяви такава услуга?“

След разглеждане на заявлението от фактическа и правна страна се установи следното:

В Министерството на труда и социалната политика са постъпили, на основание чл. 32, ал. 1 от ЗДОИ, заявления с вх. № № АУ-2-17/30.01.2025 г. и АУ-2-18/30.01.2025 г., съответно от Областния управител на област Габрово и от Агенцията за социално подпомагане. Поставените въпроси в цитираните заявления са идентични с исканата информация със заявление с вх. № АУ-2-12/29.01.2025 г. С оглед на посочените сходства между трите заявления и предвид това, че заявителят е един и същ разглеждането на трите заявления е обединено в една административна процедура.

За да се приеме, че една информация, до която е поискан достъп е обществена по смисъла на ЗДОИ, тя трябва да е свързана с дейността на органа, от когото е поискана - да се съдържа в издаден от него акт (официална обществена информация) или да е събрана, създадена или съхранявана във връзка с официалната информация (служебна обществена информация).

От съдържанието на заявлението за достъп до обществена информация е видно, че поисканата информация е служебна обществена информация по смисъла на чл. 2, ал. 1, във връзка с чл. 11 от ЗДОИ. Министерството на труда и социалната политика, чрез Главна дирекция „Европейски фондове, международни програми и проекти“, в качеството й на Управляващ орган на Програма „Развитие на човешките ресурси“, разполага с исканата информация в пунктове първи, втори от заявлението, във връзка с процедура „Иновативни здравно-социални услуги“ по Програма „Развитие на човешките ресурси“ 2021-2027 г. (П РЧР). Информацията не е класифицирана и не представлява защитена тайна, достъпът до нея не е ограничен по смисъла на чл. 13, ал. 2 от ЗДОИ.

По отношение на пункт 3, следва да се има предвид, че министерството не разполага с информация дали конкретният бенефициент е запазил правоотношенията си с всички лица, които са били наети по процедура BG05SFPR002-2.001 „Грижа в дома“, освободени ли са част от тях и поради какви причини. Тази преценка е изцяло от компетентността на общината, тъй като тя е отговорна за изпълнението на социалните мерки на местно ниво, като част от политиката по социално включване на територията на общината, включително и за мерки финансирани със средства от европейските фондове при споделено управление.

Съгласно одобрените критерии от Комитета за наблюдение на програмата и в съответствие с релевантната европейска и национална нормативна уредба, и с цел осигуряване на непрекъсваемост на услугите, разходите по процедура „Иновативни здравно-социални услуги“ са допустими от 01.12.2024 г. Общините разполагат с възможността да продължат да предоставят услугите без прекъсване, като разходите им ще бъдат възстановени по реда и условията на Закона за управление на средствата от европейските фондове при споделено управление (ЗУСЕФСУ).

Във връзка с гореизложеното, заявлението № АУ-2-12/29.01.2025 г., по отношение на пункт 3, следва да бъде препратено до Община Габрово.

Във връзка с пункт 4, следва да се има предвид, че предоставянето на почасови интегрирани здравно-социални услуги за нуждаещи се хора с увреждания и възрастните хора, продължават да бъдат част от дейностите по процедура „Иновативни здравно-социални услуги“, финансирани по П РЧР и имат важна роля за превенция на социалното изключване. Този тип услуги са доказали своята значимост като начин за достигане до най-уязвимите групи от населението и гарантиране, че те ще получат навременна и професионална подкрепа в зависимост от техните индивидуални потребности. По отношение на осигуряването на здравни услуги като рехабилитация и посещения от медицински лица на тежко болни и лежащо болни в домовете им, поради невъзможност сами да посещават необходимите лекарски кабинети, в тази му част заявлението следва да се препрати към Министерството на здравеопазването.

Предвид гореизложеното, на основание чл. 26, чл. 28, чл. 32, ал. 1 и чл. 34, ал. 1 и 3, във връзка с чл. 15в, ал. 3, т. 2 и от Закона за достъп до обществена информация и чл. 13, ал. 2 и чл. 15, ал. 1 от Вътрешните правила за условията и реда за предоставяне на достъп до обществена информация от Министерство на труда и социалната политика,

**Р Е Ш И X:**

1. Предоставям пълен достъп до служебната обществена информация, поискана в пунктове първи, втори от заявление с вх. № АУ-2-12/29.01.2025 г., във връзка с процедура „Иновативни здравно-социални услуги“ по П РЧР, подадено от г-ж Надя Колева, главен редактор на „За Габрово - независимата онлайн медия за истината в Габрово“, както следва:
2. По пункт 1:

Новата процедура „Иновативни здравно-социални услуги“ по Програма „Развитие на човешките ресурси“ 2021-2027 г., цели да подобри предоставянето на интегрирани здравно-социални услуги в домашна среда за нуждаещи се самотноживеещи лица с увреждания и възрастни хора в невъзможност за самообслужване. С операцията ще се изгради и приложи иновативен модел за дистанционен мониторинг на здравословния и психосоциален статус на хора с хронични заболявания и трайни увреждания, както и самотноживеещи възрастни в невъзможност за самообслужване (или най-уязвимите групи от населението) на базата на съвременните информационни и комуникационни технологии – телекеър. Услугите следва да бъдат предоставяни почасово от лицата, наети по проекта на базата на идентифицираните нужди на лицата от целевата група, в резултат на извършена оценка на индивидуалните потребности. Услугите могат да включат дейности за посрещане на ежедневните нужди на потребителите (хранене и приготвяне на храна, преобличане и поддържане на лична хигиена, хигиена на жилището, доставка и дозиране на лекарства, поставяне на инжекции и др.), както и съдействие за достъп до други здравни и социални услуги (придружаване, консултиране и т.н.). Посочените услуги са примерни и списъка не е изчерпателен. Всяка община ще извърши преценка, какви точно услуги ще предоставя, за да отговори в най-голяма степен на нуждите на потребителите.

1. По пункт 2:

Включването на лицата от целевата група в дейностите по проекта ще бъде реализирано на база индивидуална оценка на нуждите по скалата на Бартел  и скалата на Лоутън-Броди, които се прилагат в световен мащаб за реална оценка на нуждата от подкрепа на потенциалните потребители от целевите групи. В резултат от оценката по двете скали, общините следва да направят подбор на потребителите.

1. На основание чл. 32, ал. 1 от ЗДОИ, приложено препращам пункт 3 до на Община Габрово и пункт 4 относно осигуряването на здравни услуги като рехабилитация и посещения от медицински лица на тежко болни и лежащо болни в домовете им, поради невъзможност сами да посещават необходимите лекарски кабинети до Министерството на здравеопазването, с оглед тяхната функционална компетентност и оперативна самостоятелност.
2. За предоставянето на информацията не се дължи такса.
3. Настоящето решение да се изпрати на заявителя по електронен път на електронната поща, посочена в заявлението: office@zagabrovo.bg и да се публикува на Платформата за достъп до обществена информация на Министерския съвет.

 Решението подлежи на обжалване по реда на Административнопроцесуалния кодекс пред Административен съд – Габрово в 14-дневен срок от получаването му.

